Andy Williams tapte kampen mot kreften
Williams sjarmerte både vanlige fans og presidenter med sine rolige låter, og stemmen hans ble blant annet kalt «en nasjonalskatt» av president Ronald Reagan. Onsdag døde 84-åringen, etter en årelang kamp mot blærekreft, sier familien i en pressemelding, gjengitt av Reuters. Williams har opp gjennom mottatt 18 gull- (over 500.000 solgte plater) og tre platinumplater (én million solgte plater), og er velkjent for sin versjon av «Can't Take My Eyes Off of You». I tillegg står han bak albumet «Love Story» - et album som blant annet lå 27 uker på VG-lista i 1971. Tittellåten i albumet ble også brukt til filmen med samme navn. I USA hadde han en rekke hits, blant annet «Moon River». Sangen ble først sunget av Audrey Hepburn i «Breakfast at Tiffany's», men etter at Williams spilte den inn, ble den en av hans viktigste låter. - En gang vi glemte å spille den på konsert, ville 27 personer ha pengene tilbake, har Williams uttalt, ifølge Reuters. Williams hadde i tillegg sitt eget TV-program gjennom store deler av 60-tallet, og spilte også i flere filmer.
Sanger Andy Williams, kjent for sanger som «Can't take my eyes off of you» og «Love Story», døde onsdag 84 år gammel.